Openbaring 14 is 'n voorspel tot die sewe laaste plae wat op die slag van Armagéddon sal uitloop. Uit hierdie hoofstuk blyk dit duidelik dat die wederkoms op hande is, en dat Jesus gereed is om met die goddelose nasies van die wêreld in die gerig te tree. Hy sal die parskuip van die grimmigheid van God se toorn alleen trap en die goddeloses verdelg met die swaard wat uit uit sy mond uitgaan. Johannes beskryf dit só:
"En ek het gesien, en kyk, daar was 'n wit wolk en een soos 'n Menseseun wat op die wolk sit, met 'n goue kroon op sy hoof en in sy hand 'n skerp sekel. En 'n ander engel het uit die tempel gekom en met 'n groot stem geroep na Hom wat op die wolk sit: Slaan u sekel in en maai, want die uur het vir U gekom om te maai, omdat die oes van die aarde oorryp geword het. En Hy wat op die wolk sit, het sy sekel oor die aarde laat gaan, en die aarde is afgemaai.
"En 'n ander engel het uitgekom uit die tempel wat in die hemel is, en hy het ook 'n skerp sekel gehad; en 'n ander engel wat mag oor die vuur gehad het, het uit die altaar uitgekom en met 'n groot stem geroep na hom wat die skerp sekel het, en gesê: Slaan jou skerp sekel in en samel die trosse van die wingerdstok van die aarde in, want sy druiwe het ryp geword. En die engel het sy sekel oor die aarde laat gaan en die wingerdstok van die aarde afgeoes en dit gegooi in die groot parskuip van die grimmigheid van God. En die parskuip is buitekant die stad getrap, en bloed het uit die parskuip gekom tot aan die tooms van die perde, tweehonderd myl ver" (Op. 14:14-20).
Die nasies word hier beskryf soos druiwe wat ryp geword het, en wat in die parskuip van God se toorn stukkend getrap sal word sodat hulle bloed 'n dik stroom in die dal van beslissing buite Jerusalem sal loop. Hierdie stroom bloed van God se vyande sal tot in die vlakte van Megiddo aangetref word, asook in Edom. Jesaja het só na hierdie dag van afrekening deur die komende Messias verwys:
"Wie is dit wat daar aankom uit Edom, met bloedrooi klere uit Bosra? Hy daar, pragtig in sy gewaad, wat agteroor buig in die volheid van sy krag? Dit is Ek wat in geregtigheid spreek, wat magtig is om te verlos. Waarom is u gewaad so rooi, en u klere soos dié een wat die wynpers trap? Ek het die pers alleen getrap, en van die volke was niemand by My nie; en Ek het hulle getrap in my toorn en hulle vertrap in my grimmigheid, sodat hulle lewensap op my klere gespat en Ek my hele gewaad bevlek het. Want die dag van wraak was in my hart, en die jaar van my verlossing het gekom… En Ek het volke vertrap in my toorn en hulle dronk gemaak in my grimmigheid; en Ek het hulle lewensap laat afloop op die aarde" (Jes. 63:1-6).
Edom en Bosra is in die huidige Jordanië. In 1922 het sir Winston Churchill die gebiede wat as Edom, Bosra en Ammon bekend gestaan het, verenig en dit 'Jordanië' genoem. Net suid van Bosra is Petra geleë, wat 'Rots' beteken, waarheen baie Israeli's in die groot verdrukking sal vlug. Hierdie gebiede sal vry van die Antichris se direkte oorheersing bly. Daniël sê:
"Hy [die Antichris] sal ook kom in die Pragtige Land [Israel], en baie sal struikel; maar hierdie volke sal uit sy hand vryraak: Edom en Moab en die beste deel van die kinders van Ammon" (Dan. 11:41).
Met die slag van Armagéddon sal die oorblyfsel van Israel wat hier kom skuiling soek het, begin optrek na die Olyfberg in afwagting op die koms van die ware Messias. Wanneer hulle in Bosra [in suidelike Jordanië] deur die leërs van die Antichris afgesny en omsingel word, sal die Here Jesus op die dag van sy wederkoms ook in Bosra met die vyande van sy volk in die gerig tree.
As deel van die val van die Antichris se bose sentrums wat hy opgerig het, word die groot Babilon in die rampe en aarbewings van die einde van die groot verdrukking verwoes. Hierdie aardbewings en ander natuurrampe sal Israel ook tref waar die vyandelike magte gemonster is, en dit sal die stad Jerusalem in drie dele verdeel (Op. 16: 19). Dit is egter duidelik dat hierdie rampe oor die hele aarde sal voorkom. Eségiël verwys daarna as hy sê:
"Ja, in My ywer spreek Ek, in die vuur van My grimmigheid: Waarlik, in dié dag sal daar 'n groot aardbewing wees in die land van Israel, sodat van My aangesig af weg sal bewe die visse van die see en die voëls van die hemel en die wilde diere van die veld en al die gediertes wat op die grond kruip, en al die mense wat op die aarde is; en die berge sal omver gegooi word en die kranse inmekaarstort en al die mure op die aarde val" (Eseg. 38:19-20).
"En daar sal tekens wees aan son en maan en sterre, en op die aarde benoudheid van nasies in hulle radeloosheid, wanneer die see en branders dreun, en mense se harte beswyk van vrees en verwagting van die dinge wat oor die wêreld kom. Want die kragte van die hemele sal geskud word. En dan sal hulle die Seun van die mens sien kom in 'n wolk, met groot krag en heerlikheid" (Luk. 21:25-27).
Die Here sal Homself in heerlikheid aan die oorblyfsel van die volk Israel openbaar, maar Hom in daardie dag uitermate op sy vyande wreek. Hy sal die goddelose koninkryke van die aarde tot 'n val bring en self in hulle plek regeer.
Van Christene word verwag om beslis van hierdie waarskuwings kennis te neem en, soos Noag, die nodige voorbereidings te tref om die rampe van God se oordele oor die ongelowiges te ontvlug. Hy was 'n regverdige man en het sy lewe volgens die wil en opdragte van die Here geskik. Terwyl hy aan die ark gebou het, het hy die wêreldlinge ernstig en by herhaling teen die komende oordele van die Here gewaarsku, sodat hulle bloed nie aan sy hand sou wees nie. Hulle het egter nie hierop gereageer nie en met hom die spot gedryf terwyl Hy God se woorde van waarskuwing verkondig het.
Lot moes ook geestelik waardig wees om Sodom en Gomorra se verwoesting vry te spring. Volgens die Here se wil wat aan Lot geopenbaar is, moes hy en sy gesin stappe neem om haastig uit die gedoemde stad te vlug. As hy nie regtig geglo het dat hierdie oordele voltrek sou word nie, en in sy hart nie volkome bereid was om van sy aardse besittings afskeid te neem nie, sou hy saam met dit in die vlamme omgekom het.
Ons is ook nie die voorwerp van God se toorn nie, maar dan moet ons geestelik waardig wees om pas voor hierdie donker dae in sy heerlike teenwoordigheid gestel te word. Die Here leer ons nie, soos baie mense nou doen, oorlewingstrategieë om in die verdrukking te probeer oorleef nie. Hy wil juis hê dat ons die volle erns van sy oordele oor die sondaars moet besef, en geestelik gereed moet maak om dit te ontvlug. Indien ons reeds gereed gemaak het, moet ons op die pad van die Here volhard en daarteen waak om terug te val:
"Maar pas op vir julleself, dat julle harte nie miskien beswaar word deur swelgery en dronkenskap en sorge van die lewe nie, en dié dag julle nie skielik oorval nie. Want soos 'n strik sal hy kom oor almal wat op die hele aarde woon. Waak dan en bid altyddeur, sodat julle waardig geag mag word om al hierdie dinge wat kom, te ontvlug en voor die Seun van die mens te staan" (Luk. 21:34-36).
"Terwyl al hierdie dinge dan vergaan, hoedanig moet julle nie wees in heilige wandel en godsvrug nie? – julle wat die koms van die dag van God verwag en verhaas" (2 Pet. 3:11-12).
In Openbaring 16, waarin die groot oordele van God aangekondig word, herinner die Here Jesus ons daaraan om te waak en rein te lewe met die oog op sy skielike koms voor hierdie nag van verskrikking wat oor die aarde gaan aanbreek:
"Kyk, Ek kom soos 'n dief. Salig is hy wat waak en sy klere bewaar, sodat hy nie miskien naak rondloop en hulle sy skaamte sien nie" (Op. 16: 15).
Diegene wat nie met Christus beklee is nie, se geestelike naaktheid en bankrotskap sal vir almal duidelik wees nadat die hemelse bruidegom soos 'n dief in die nag gekom het om sy bruid na die hemel weg te voer. Onder die mense wat agterbly, sal baie kerklidmate wees wat nie gereed was nie omdat hulle net 'n gedaante van godsaligheid het.
Het u al die nodige voorbereidings vir ontvlugting uit die oordele getref, soos wat Israel ook tydens hulle uittog uit Egipte moes doen deur onder die bloed van die Lam te skuil? Dubbelhartige mense wat die wêreld én die Here wil dien, sal, soos Lot se vrou, vir die ontvlugting gediskwalifiseer word. Die tragedie is dat sy 'n blote meeloper in die koninkryk van die hemele was, en tot op die laaste oomblik net aangeneem het dat haar saak reg is. Ons word nie verniet herinner om aan Lot se vrou te dink nie! (Luk. 17:32).
Dit is duidelik dat baie kerklidmate gaan agterbly – in baie gevalle selfs die meerderheid van lou en vormgodsdienstige gemeentes. Hulle sal dan voor die groot toets te staan kom wanneer hulle óf die Antichris se leuens sal glo, óf die Here Jesus vir wedergeboorte sal vertrou. In laasgenoemde geval sal die Here hulle geestelik beklee en krag en genade gee om in die moeilike tyd wat kom, vas te staan en nie vir Christus te verloën nie.
Salig is hy wat waak en sy klere bewaar. Om geestelik onwaardig te wees, maak van mense 'n maklike prooi vir die Antichris omdat hulle geen weerstand teen die krag van die dwaling het nie.